钦定古今图书集成/明伦汇编/氏族典/第266卷 > 王溥
## 钦定古今图书集成/明伦汇编/氏族典/第266卷 > 王溥

按《宋史王溥传》，“溥字齐物，并州祁人。汉乾祐中，举进
士甲科，为秘书郎。时李守贞据河中，赵思绾反京兆，
王景崇反凤翔，周祖将兵讨之，辟溥为从事。河中平，
迁太常丞，从周祖镇邺。广顺初，授左谏议大夫、枢密
直学士。二年迁中书舍人、翰林学士。三年加户部侍
郎，改端明殿学士。周祖疾革，召学士草制，以溥为中”
书侍郎、平章事。显德四年，丁外艰，起复，表四上乞终
丧。世宗大怒，宰相范质奏解之，溥惧，入谢。六年夏，命
参知枢密院事。恭帝嗣位，加右仆射。宋初，进位司空，
罢参知枢密院。乾德二年，罢为太子太保。五年，丁内
艰，服阕，加太子太傅。开宝二年，迁太子太师。太平兴
国初，封祁国公。七年八月卒，赠侍中，谥“文献。”溥性宽
厚，美风度，好汲引后进，其所荐至显位者甚众。子贻
孙、贻正、贻庆、贻序。贻正至国子博士。贻庆，比部郎中。
贻序，景德二年进士，后改名贻矩，至司封员外郎。贻
正子克明，尚太宗女郑国长公主，改名贻永。